Gavin Watson-ongeluk: Ondersoeker ‘oorweeg baie moontlikhede’Die toneel van die ongeluk waarin Gavin Watson gesterf het. (Foto: Facebook) Die private ondersoeker wat deur Gavin Watson se familie aangestel is om die oorsaak van die grusame ongeluk te ondersoek waarin hy gister gesterf het, sê daar is baie moontlikhede wat oorweeg en ondersoek moet word. Konrad Lotter, ŉ ondersoeker wat ervare is in padongelukgevalle, het aan Maroela Media gesê ŉ opmerking wat hy gemaak het dat die ongeluk nie soos ŉ gewone padongeluk lyk nie, spruit uit ŉ kort video van die ongeluk wat hy gister gesien het. “Ek het daardie afleiding gemaak op grond van die video wat ek gister gesien het, omdat dit oënskynlik lyk asof die voertuig op die betonpilaar afpyl. Dit is dus net die logiese afleiding om te maak, maar natuurlik kom dit uit baie beperkte inligting. Dit is nog heeltemal te vroeg om enige werklike bevindings te maak,” het hy gesê. Hy het beklemtoon dat daar verskeie moontlikhede is wat oorweeg moet word, waaronder aspekte soos enige mediese toestande wat Watson dalk gehad het of medikasie wat hy dalk gebruik het. Die toneel van die ongeluk waarin Gavin Watson gesterf het. (Foto: Facebook) Lotter sê hy wag tans op die uitslae van die nadoodse ondersoek. Hy kon nie bevestig hoe lank dit sal neem om sy ondersoek te voltooi nie, maar meen dit kan “’n redelike lang tyd” wees. Hy het bygevoeg dat sy ondersoek aanvullend tot die polisie se ondersoek sal wees en dat dit van Watson se familie sal afhang of die bevindinge van die ondersoek bekendgemaak word of nie. Maroela Media het vroeër berig Watson, die uitvoerende hoof van die eertydse Bosasa, het gisteroggend in ŉ ongeluk op die R21 naby die Internasionale Lughawe OR Tambo gesterf. Die voertuig het teen ŉ betonpilaar van ŉ brug oor die snelweg gebots en Watson is op slag dood. Ná die nuus van Watson se dood aan die lig gekom het, is daar wyd bespiegel dat die ongeluk nie ŉ gewone padongeluk was nie en dat daar dalk vuilspel betrokke kon wees. Angelo Agrizzi, voormalige bedryfshoof van Bosasa, het in ŉ onderhoud met eNCA gesê dit is nie nou ŉ gepaste tyd om oor die oorsaak van die ongeluk te bespiegel nie. “Die familie is in rou en ek glo eerlikwaar enigiemand met teorieë moet dit eerder net vir hulself hou,” het hy gesê. Gavin Watson. (Foto: Bosasa) Die bespiegeling oor moontlike vuilspel spruit uit die omstredenheid rakende Watson se beweerde betrokkenheid by staatskaping. Bosasa, nou African Global Operations, het berug geraak vir die maatskappy se beweerde betrokkenheid by staatskaping en korrupte bedrywighede. Die maatskappy se naam het telkemale opgeduik in getuienis voor die Zondo-kommissie van ondersoek na staatskaping. Daar is vroeër voor die kommissie getuig dat Watson glo lede van die ANC omgekoop en noue bande met verskeie politici, onder wie oudpres. Jacob Zuma, gehandhaaf het. Die ANC het gister in ŉ verklaring Watson as ŉ “teenapartheidsaktivis en filantroop” bestempel en gesê Watson het destyds die “prysenswaardige en dapper keuse gemaak om hom te distansieer van die voordele wat ŉ wit man vanselfsprekend in apartheid-Suid-Afrika gehad het”.